Ekspert: – Stemningen er dårlig hos Mercedes
Max Verstappen (26) var suveren og sendte et varselsskudd allerede på den første, lenge etterlengtede Formel 1-testen onsdag. Samtidig var det en tung dag for Mercedes-teamet. Bortsett fra Haas-laget, hadde alle andre team førere foran Mercedes-føreren George Russell onsdag. Lewis Hamilton skal ikke kjøre før torsdag – i alt er det tre testdager. – Jeg tror stemningen er dårlig hos Mercedes nå, sier Viaplay-kommentator Atle Gulbrandsen på direkten. Han og kollega Thomas Schie spekulerte på sendingen på at Lewis Hamilton har bestemt seg for å forlate Mercedes-teamet etter 2024-sesongen, fordi han ikke har tro på prosjektet. – Om det stemmer, blir det en fryktelig lang sesong for Lewis Hamilton, sier Schie. George Russell var altså den eneste Mercedes-føreren i aksjon onsdag. Han ble nummer 12, slått av Max Verstappen med hele 2,7 sekunder.  Foran seg hadde han navn som Lance Stroll, Oscar Piastri, Guanyu Zhou og Logan Sargeant. Den gode nyheten var at han fikk hele 122 runder trening. – Det er ikke der Mercedes forventet å ligge, det kan jeg garantere. Og de prøver ikke å skjule noe. Jeg vil være overrasket om de plutselig skulle toppe resultatlisten torsdag, sier Thomas Schie på sendingen. Derimot imponerte altså Max Verstappen stort. Han var mer enn sekundet foran nummer to, Lando Norris i McLaren. Samtlige ti Formel 1-team har i løpet av de siste ukene lansert sine nye biler. Onsdag ble altså det første møtet med disse bilene. De fleste førerne var i aksjon, men ikke Red Bulls Sergio Pérez (34) og Mercedes’ Lewis Hamilton (39). – Det er imponerende av Red Bull. De fortsetter å holde sin posisjon, sier Schie. – Det funker nesten fra første runde. Verstappen måtte en liten tur i garasjen, og siden avfyrte han et skremmeskudd fra Red Bull. Verstappen og Red Bull var i en egen klasse i 2023-sesongen. – Det er litt vågalt at de har gjort så store endringer på bilen som dominerte helt i 2023, mener Schie. – Det er interessant de går i retning av det som Mercedes hadde tidligere. Formel 1-feltet i starten av 2024-sesongen er nøyaktig det samme som det var i slutten av 2023-sesongen. Ingen er borte, ingen nye har kommet inn, ingen har skiftet team. Carlos Sainz i Ferrari var tredje best på onsdagens test. Han må neste år forlate «de røde». Charles Leclerc var syvende best. – Det blir spennende å se hva Ferrari får til i 2024, sier Atle Gulbrandsen. Williams hadde litt tekniske problemer onsdag, mens Alpine slet med motorer som har mindre effekt enn de andre.
Max Verstappen dominerte den første Formel 1-testen  Mercedes slet tungt og George Russell endte på 12. plass Lewis Hamilton kjører ikke før på torsdag